b'\n_START_ARTICLE_\nCanicross\n_START_PARAGRAPH_\nCanicross eli koirajuoksu on Euroopassa syntynyt laji, joka kehitettiin valjakkokoirien harjoittamiseen lumettomalla maalla ja se lukeutuu valjakkourheiluun. Siit\xc3\xa4 on sittemmin tullut suosittu harrastus ja kilpalaji koiran rotuun tai kokoon katsomatta. Koirakko etenee niin nopeasti kuin ohjaaja jaksaa juosta. Nimi tulee sanoista canis, koira latinaksi ja cross, maasto. Toisin kuin voisi kuvitella, iso ja vahva koira ei ole paras kaveri canicrossiin. Alam\xc3\xa4ess\xc3\xa4 vahva koira vet\xc3\xa4\xc3\xa4 helposti liian kovaa, jolloin juoksija joutuu jarruttamaan ja kuluttamaan voimiaan. _NEWLINE_Canicrossin aloittaminen ei ole vaikeaa tai kovin kallista. Koiralle tarvitaan sopivat valjaat, mieluiten erityisesti vet\xc3\xa4miseen tarkoitetut, ohjaajalle vetovy\xc3\xb6 ja joustava k\xc3\xb6ysi, jossa on joustamaton osio. Joustamattoman osion tarkoituksena on s\xc3\xa4ilytt\xc3\xa4\xc3\xa4 hallinta esimerkiksi toisten koirakkojen tai lenkkeilij\xc3\xb6iden ohituksissa. Vetovy\xc3\xb6n tulee olla riitt\xc3\xa4v\xc3\xa4n paksu ja korkea, vy\xc3\xb6t\xc3\xa4r\xc3\xb6\xc3\xa4 tukeva, ja siin\xc3\xa4 on avoin koukku koiran kiinnitt\xc3\xa4miseen. N\xc3\xa4in k\xc3\xa4det j\xc3\xa4\xc3\xa4v\xc3\xa4t vapaaksi, tasapaino hallitaan paremmin ja koiran saa nopeasti irti tarpeen vaatiessa. Oikeanlaisessa vy\xc3\xb6ss\xc3\xa4 koiran veto kohdistuu lantion keskelle ja vet\xc3\xa4\xc3\xa4 lantiota etuviistoon, mihin juoksun tulee suuntautua. Pienenkin koiran veto auttaa, kun asento on oikea._NEWLINE_Keskikokoiset koirat kykenev\xc3\xa4t tyypillisesti juoksemaan noin kahden minuutin kilometrivauhtia, joten ne ovat huomattavasti maailman nopeimpiakin pitk\xc3\xa4n matkan juoksijoita nopeampia. Koiran harjoittelussa usein haastavinta onkin saada koira koulutettua ty\xc3\xb6skentelem\xc3\xa4\xc3\xa4n tasaisesti koko suorituksen ajan. _NEWLINE_Aloittaessa harjoittelua pit\xc3\xa4\xc3\xa4 koira opettaa kulkemaan edell\xc3\xa4. T\xc3\xa4ss\xc3\xa4 voidaan hy\xc3\xb6dynt\xc3\xa4\xc3\xa4 mahdollisesti jo opittua eteen-k\xc3\xa4sky\xc3\xa4 tai opettaa erikseen ved\xc3\xa4-k\xc3\xa4sky. Useat koirista ovat aluksi h\xc3\xa4mmentyneit\xc3\xa4, onhan niit\xc3\xa4 opetettu kulkemaan ihmisen vierell\xc3\xa4 vet\xc3\xa4m\xc3\xa4tt\xc3\xa4. Koiralle kannattaa laittaa aina eri varusteet vet\xc3\xa4misharjoituksiin ja normaaleille hihnalenkeille, jotta se oppii milloin saa vet\xc3\xa4\xc3\xa4 ja milloin ei. On muistettava kunnioittaa toisia kulkijoita. Takaa ohittaessa on ilmoitettava l\xc3\xa4hestymisest\xc3\xa4, ja koira on aina otettava l\xc3\xa4hemm\xc3\xa4s ohjaajaa itse\xc3\xa4\xc3\xa4n. Muita ihmisi\xc3\xa4 ohitse rynniv\xc3\xa4 koira saattaa pelottaa ja vieraat koirat voivat provosoitua._NEWLINE_Canicrossissa voi my\xc3\xb6s kilpailla. Luokkia on kaiken tasoisille. Harrastajaluokissa matka on lyhyt ja reitti helppo. Kilpailut ovat avoimia kaikille rokotetuille koirille. Virallisia kilpailuja Suomessa j\xc3\xa4rjest\xc3\xa4\xc3\xa4 VUL, Suomen Valjakkourheilijoiden liitto, osana valjakkourheilun kes\xc3\xa4lajeja, tai sulanmaanlajeja. Kilpailut ilmenev\xc3\xa4t liiton kilpailukalenterista.'